b"\n_START_ARTICLE_\nL\xc3\xa4bipaistev Coca-Cola\n_START_PARAGRAPH_\nL\xc3\xa4bipaistvaks Coca-Colaks (vene keeles \xd0\x91\xd0\xb5\xd1\x81\xd1\x86\xd0\xb2\xd0\xb5\xd1\x82\xd0\xbd\xd0\xb0\xd1\x8f \xd0\xba\xd0\xbe\xd0\xba\xd0\xb0-\xd0\xba\xd0\xbe\xd0\xbb\xd0\xb0 Bestsvetnaja koka-kola; inglise keeles White Coke) nimetatakse v\xc3\xa4rvitut varianti Coca-Cola sortidest, mida hakati tootma 1940. aastatel N\xc3\xb5ukogude Liidu marssali Georgi \xc5\xbdukovi soovil.\n_START_SECTION_\nAjalugu\n_START_PARAGRAPH_\n\xc5\xbdukov tutvus Coca-Cola joogiga  teise maailmas\xc3\xb5ja ajal v\xc3\xb5i vahetult p\xc3\xa4rast seda, kui tema kolleeg L\xc3\xa4\xc3\xa4ne-Euroopas, L\xc3\xa4\xc3\xa4ne-Euroopa liitlasv\xc3\xa4gede \xc3\xbclemjuhataja Dwight Eisenhower seda talle pakkus, kes oli ise ka joogi suur f\xc3\xa4nn. Kuna Coca-Colat peeti N\xc3\xb5ukogude Liidus Ameerika \xc3\x9chendriikide imperialismi s\xc3\xbcmboliks, oli \xc5\xbdukov vastu sellele, et teda Coca-Cola joogiga pildistataks._NEWLINE_Ajakirjanik Tom Standage'i s\xc3\xb5nul k\xc3\xbcsis Georgi \xc5\xbdukov hiljem, kas Coca-Cola jooki oleks v\xc3\xb5imalik valmistada ja pakendada viina sarnaseks. _NEWLINE_Marssal \xc5\xbdukov tegi joogi importimise ja selle maskeerimise suhtes p\xc3\xa4ringu kindral Mark W. Clarki kaudu, kes oli Ameerika \xc3\x9chendriikide okupeeritud Austria sektori \xc3\xbclem, kes omakorda esitas taotluse president Harry Trumanile. Presidendi t\xc3\xb6\xc3\xb6tajad v\xc3\xb5tsid \xc3\xbchendust korporatsiooni Coca-Cola Export juhatuse esimehe James Farleyga. Tol ajal j\xc3\xa4lgis Farley 38 Coca-Cola tehase rajamist Kagu-Euroopas, sealhulgas Austrias. Farley delegeeris \xc5\xbdukovi eritellimuse Mladin Zarubicale, Coca-Cola ettev\xc3\xb5tte tehnilisele juhatajale, kes oli saadetud Austriasse 1946. aastal, et teostada j\xc3\xa4relevalvet suure villimistehase rajamise \xc3\xbcle. Zarubica leidis keemiku, kes v\xc3\xb5is v\xc3\xa4rvuse Coca-Colast eemaldada, t\xc3\xa4ites seel\xc3\xa4bi marssal \xc5\xbdukovi soovi. Coca-Cola v\xc3\xa4rvitu versioon villiti l\xc3\xa4bipaistvast klaasist pudelitesse, mille valge kork t\xc3\xa4histati punase viisnurgaga. Pudeleid ja korke valmistas Crown Cork ja Seal Company Br\xc3\xbcsselis. Valge koolajoogi esimesi eksemplare saadeti tellijale kokku 50 kasti."